La Volta Ciclista a la Comunitat Valenciana 2022 eixirà de Bétera en la seua segona etapa
14 de desembre de 2021

Bétera acollirà el pròxim 3 de Febrer la segona etapa de la Volta Ciclista a la Comunitat Valenciana-Gran Premi Banc Sabadell que es realitzarà del 2 al 6 de Febrer de 2022 i recorrerà diversos municipis de València, Alacant i Castelló. Així ho ha anunciat hui l'Alcaldessa de Bétera, Elia Verdevío, al costat del director de la Volta CV, Ángel Casero, en una presentació en la qual també ha estat present la directora del Banc Sabadell de Castelló, Mireia Miravet, així com membres de l'equip de Govern i representants de penyes, equips ciclistes i clubs esportius del municipi.

“És un orgull per a Bétera, com a municipi amb una gran tradició ciclista, comptar amb aquesta Volta que recorrerà els nostres carrers i que inundarà de bicicletes i mallots la nostra Albereda, punt d'eixida d'aquesta segona etapa”, ha assenyalat Elia Verdevío.

Durant la Presentació s'ha anunciat tot el recorregut de l'etapa que transcorrerà pel terme de Bétera i s'ha fet major èmfasi en els 4km que els equips recorreran pel nucli urbà. D'aquesta manera, el pelotó correrà per llocs com l'Albereda, la plaça Luis Reig, l'Avinguda País Valencià i Constitució, el carrer Estació i el carrer José Sáez. 4km de circuit urbà perquè els veïns i veïnes de Bétera gaudisquen en primera persona d'aquesta Volta.

D'altra banda, el director de la Volta CV, Ángel Casero, ha puntualitzat el rutómetre d'aquesta segona etapa que comptarà amb un total de 172 km. I ha especificat que l'eixida d'aquesta segona etapa està prevista done començament a les 12:25h en l'Albereda. “Centre neuràlgic de la carrera que comptarà amb un gran desplegament i que omplirà aquest punt, tan conegut en el municipi, de grans professionals del ciclisme”.

Ángel Casero també ha informat sobre els equips ciclistes de primer nivell que participaran en aquesta carrera que obri el calendari de la temporada ciclista 2022 i que comptarà amb equips ciclistes de renom com INEOS, MOVISTAR, UAE, i així fins a 15 equips World Tour “a més de 8 equips Continental Pro. Amb la qual cosa hi haurà quasi 170 ciclistes de més de 20 països representats a Bétera”, ha indicat el Director de la Volta.

La concentració i signatura de l'etapa començarà a partir de les 10:40h i fins a les 12:05h, temps en el qual desfilaran grans figures del ciclisme internacional que es prepararan per a l'eixida de la carrera que està prevista done començament entorn a les 12:25h.

“Vull convidar a tots els ciclistes, aficionats, clubs esportius, penyes, equips, veïns i veïnes a viure la Festa del Ciclisme a Bétera el pròxim 3 de Febrer que omplirà la nostra Albereda de mallots de grans ciclistes professionals”, ha manifestat l'Alcaldessa de Bétera durant la seua intervenció.

I tot això perquè Bétera és un municipi que per la seua orografia, pel seu traçat i per estar als peus de la Serra Calderona ofereix multitud de possibilitats per als qui practiquen el ciclisme. El que implica que qualsevol dia de la setmana recorrent el terme et trobes amb ciclistes en grup o en solitari que ixen a rodar baix un clima i un entorn immillorable.

Una aposta més per l'esport

Un dels grans compromisos de l'Ajuntament de Bétera és amb l'esport, amb els clubs i amb els esportistes, per això, aquesta Volta Ciclista a la Comunitat Valenciana és tan important per al municipi. I a més aquest compromís es conjuga amb el treball que des del Consistori s'està duent a terme per a promocionar Bétera, donar-la a conéixer i així ajudar a revitalitzar el seu teixit empresarial.

“Apostem per grans esdeveniments esportius que posen en valor el nostre municipi. Conjuguem esport amb promoció turística, oferta gastronòmica i comercial perquè totes les oportunitats són bones per a donar a conéixer Bétera”, ha explicat la primera edil.

I això serà possible perquè, tal com ha indicat Ángel Casero, “la Volta es retransmet per diversos canals a 210 països. El desplegament mediàtic i el nivell internacional d'aquesta competició fan possible que siga un aparador al món”.

Una oportunitat que se li brinda a Bétera i que Elia Verdevío ha volgut agrair a l'organització de la Volta “una vegada més, gràcies per triar-nos i pensar en Bétera per a traçar aquest recorregut que travessaran grans equips i grans corredors. Un dia en què el nostre municipi vibrarà amb el ciclisme en estat pur i on els seus enamorats del ciclisme podran conéixer a fons aquesta competició”.

Al seu torn, ha agraït també a totes les penyes i equips ciclistes locals i als clubs esportius la seua inestimable ajuda i col·laboració en aquesta Volta però sobre tot “per a construir un estil de vida saludable entre els nostres veïns i veïnes, perquè junts fomentem l'esport base i perquè apostem pels grans valors que s'inculquen des de l'esport”. Tot això per a finalitzar amb un “Bétera viu l’esport, Bétera viu el ciclisme”.